Ixef wis kraḍ Aneɛruḍ ɣer tsuqilt tisamiyin. -Imi ur tesɛi ara tlibikit tira tager-gemmayt, ay-a yesbeggin-d belli, talibikit d anagraw aneṣli. Ma yella ɣef tamiḍrant n tira tareglant, nnan-d yimuzzagen, ulac agemmay areglan, imi ulac asenṭeq s wumseḍfar n tergal, ma ur uɣalent ara teɣra gar-asent. Ma nebɣa tidet, ilaq ad d-yili umeslay ɣef tira n ṭunṭiqin maḥsub, ɣef yinagrawanen anda ilaq ad kecment teɣra gar tergalin i wakken ad d-yili lmenṭeqq. Seg tama niḍen, tira tareglant ur twata ara tamaziɣt, imi ɣur-s tiɣra sɛant azal muqqren. Tettserriḥ teɣri i wawal yellan s tafa tareglant i wakken ad yekcem ɣer taggayt n tjeṛṛumt, akka daɣen ɣer yitergiyen : emhes « tiririt », amhas « tiririt n lxir ». Rnu ɣer-s, aẓar-agi, yezmer ad yesɛu xilla n wawalen iwumi mgaraden inumak (am teqbaylit ZL: azal « azgen n wass » « izli » cna « uzzal »…ar tagara.). Talibikit i deg dfruri tmaziɣt ur teslik ara ula d nettat seg wayen ur nefri. Neḥsa ass-a, kra n yizamulen ttuneḥsaben d tirgal, maca, gensen neɣ zemren ad gensen d tiɣra. Am usekkil « w » id-yettbanen d tiɣri, tegnes s uzamul = yettwasexdam i tira n teɣra n « u » neɣ « i », rnu ɣer-s, amedya n uzamul ***i yesɛan azal n teɣra « a ». Amer ad d-binenet turdiwin-agi ṣṣaḥnt, talibikit tezmer ad tesɛu anagrawan n yizamulen ara igensen tiɣra tigejdanin n tmaziɣt : a, i, akked u.